**Capul plecat...sabia îl taie**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Laleau roşie în zăpada albă zace…

În cer şi pe pământ acum e din nou pace!

Curaj avut-a floarea când s-a născut devreme,

Nu ştia de războiul pornit demult de vreme.

În braţele căldurii, în cântul blând de raze,

Ieşise mititica dintr-un mister pe buze

De bulgăraşi şi-n negru pământ străpunse rece

Scoţând verzi frunze crude, tristeţea s-o înnece.

Capricioasa vreme, în fuga ei nebună

Puse pe brazde umezi a fricii flori cunună

Ce negre şi golaşe în martie rămân

Căci vremea rea tronează cu sufletul păgân.

În timpul ăsta vitreg laleaua cea pitică

Iubeşte şi pământul şi cerul fără frică

Şi într-o noapte caldă, sub razele de lună,

Îmboboci în taină dând lumii vestea bună:

“De-acum e primăvară în cer şi pe pământ

Şi soarele puternic se prinde-n legământ

Cu iarba şi copacii şi seminţele-ascunse

În pântecu-ncălzit de razele încinse.”

Trecură zile multe şi din bobocul crud

O floare-mbujorată, de-un roşu-aprins, fecund,

S-a deschis în splendoare şi oferea în jur

Iubirea ei de viaţă-n parfum suav şi pur.

Trecu martie-n goană şi-n locul lui veni

Aprilie cu trena de flori şi se porni

A înverzi pământul în cânt de păsărele

La răsărit de soare prin palidele stele.

Puţină a fost pacea în cer şi pe pământ,

Se-ntoarse vremea crudă cu trena zdrenţe-n vânt

Şi cu plete de nori cărunţi şi împletiţi

Cu aer îngheţat din nordul cu inuiţi.

Aşa porni ninsoarea în luna lui april,

Laleaua-şi aplecă trupul său prea fragil

Sub greutatea albă a păturii- zăpadă

Iar floarea şi-o ţinu deasupra ei, să vadă…

O pată sângerie durerea-o răspândeşte

În peisaj de iarnă, iubirea răscoleşte…

“ Unde e primăvara?”, se-ntreabă tremurând

Laleaua-nfrigurată...îşi spuse calm în gând:

“Poate dacă-mi aplec petalele-n ninsoare

Nu o să-mi cadă floarea sub greutatea-i mare!”

E alb acum în cer, e alb şi pe pământ,

De două zile ninge, bătrânele-n descânt

Mai murmură prin case şi rugăciuni înalţă

Spre Dumnezeu, Să-ntoarcă spre pământ a Sa faţă.

Acum e iarăşi soare şi-ncet căldura vine,

Zăpada se topeşte, natura îşi revine!

Căzută este floarea lalelei sângerânde…

Tăiat, capul plecat vieţii nu-i mai surâde!